P6_TA(2006)0272

Strategi for bæredygtig udvikling

Europa-Parlamentets beslutning om den reviderede strategi for bæredygtig udvikling

Europa-Parlamentet,

- der henviser til den strategi for bæredygtig udvikling, som blev vedtaget på Det Europæiske Råds møde i Göteborg den 15. og 16. juni 2001, og til det Johannesburg-handlingsprogram, som verdenstopmødet om bæredygtig udvikling vedtog i 2002,

- der henviser til Kommissionens meddelelse om revision af strategien for bæredygtig udvikling: En handlingsplatform (KOM(2005)0658),

- der henviser til konklusionerne fra Det Europæiske Råds møde i Bruxelles den 16. og 17. juni 2005 og til sine egne tidligere beslutninger,

- der henviser til sine forespørgsler til mundtlig besvarelse til Kommissionen og Rådet,

- der henviser til forretningsordenens artikel 108, stk. 5,

A. der henviser til, at der fortsat er tale om ikke-bæredygtig udvikling på mange områder, f.eks. brugen af landressourcer, transport, klimaændringer, fiskeri, brugen af fossile brændstoffer og svindende biodiversitet,

B. der fremhæver betydningen af de tre centrale og indbyrdes sammenhængende mål for miljøbeskyttelsen, nemlig social lighed, samhørighed og økonomisk velstand og behovet for at sikre, at disse tre komponenter af den bæredygtige udvikling integreres og gennemføres korrekt på EU-plan og globalt plan,

C. der henviser til de retningslinjer, som skal ligge til grund for den bæredygtige udvikling, især til principperne om livskvalitet og solidaritet inden for og mellem generationerne,

D. der henviser til behovet for en ændring af kulturen i retning af et samfund, der tager udgangspunkt i principperne for bæredygtig udvikling, hvad der forudsætter en langsigtet politik med henblik på at afkoble økonomisk vækst fra anvendelsen af de naturlige ressourcer,

E. der henviser til, at en væsentlig del af Europas befolkning fortsat er ramt af alvorlige økonomiske og sociale problemer som fattigdom, ledighed og social eksklusion, og at de socialt dårligst stillede ofte lever under de ringeste miljømæssige forhold, bl.a. dårlige bolig- og sundhedsforhold, der desuden henviser til de dramatiske demografiske ændringer i Den Europæiske Union og den modsatrettede tendens i de mindst udviklede lande,

Generel vurdering

Manglende ambitioner

1. udtrykker sin skuffelse over de manglende fremskridt med hensyn til udvikling og opfølgning af den strategi for en bæredygtig udvikling, der blev vedtaget i Göteborg i 2001;

2. mener, at Kommissionens platform for handling ved revisionen af strategien for bæredygtig udvikling er alt for tilbageholdende og beskeden, og at den ikke i sin nuværende form vil kunne mobilisere offentligheden og beslutningstagerne i forbindelse med de vigtige opgaver, der venter forude;

3. hilser dog den værdifulde indsats velkommen, som det østrigske formandskab har gjort i sine bestræbelser på at relancere strategien for bæredygtig udvikling, at styrke Kommissionens forslag, at koncentrere de eksisterende mål og indikatorer inden for en enkelt og mere sammenhængende ramme og endvidere i forsøget på at forsøge at lancere nye begreber;

Forbindelse med Lissabon-strategien

4. mener, at vedtagelsen af tværgående strategier som de, der blev vedtaget i Cardiff, Lissabon og Göteborg, kun er værdifulde, hvis de følges op af en sammenhængende og konsekvent overordnet proces;

5. konstaterer, at Lissabon-strategiens miljømål bør være lige så vigtige som konkurrenceevne og oprettelse af nye arbejdspladser, mens økonomisk bæredygtighed og fattigdomsbekæmpelse burde prioriteres lige så højt i strategien for bæredygtig udvikling som miljømålene;

6. konstaterer derfor, at der er mange komplementære træk i den nye strategi for bæredygtig udvikling og i Lissabon-strategien, f.eks. øget konkurrenceevne, skabelse af flere job af bedre kvalitet, større social inklusion, miljøbeskyttelse og forebyggelse af risici;

7. foreslår, at der træffes konkrete foranstaltninger for at sikre en rettidig gennemførelse og koordinering, især ved hjælp af kompatible fremgangsmåder for tilsyn og revision;

8. foreslår endvidere som et konkret skridt hen imod en effektiv koordinering af Lissabon-strategien og strategien for en bæredygtig udvikling, at de nødvendige ændringer af energibehovet fra den økonomiske vækst og skift af transportform i retning af miljøvenlige transportformer — der er et nøgleelement i strategien for bæredygtig udvikling — bør anvendes til at øge væksten, beskæftigelsen og eksporten som led i Lissabon-strategien;

9. tager også beslutningen på Det Europæiske Råds forårsmøde i 2006 til efterretning om, at der hvert år skal gennemføres en miljørevision i forbindelse med Det Europæiske Råds forårsmøde, og at denne indsats også bør indpasses i den bredere ramme, som strategien for bæredygtig udvikling og Lissabon-strategien udgør;

Styrkelse af strategien

Styrkelse af målene: opstilling af mellem- og langsigtede mål

10. konstaterer, at fordelen ved begrebet "bæredygtig udvikling" er, at der virkelig er tale om en tværgående økonomisk, social og miljømæssig målsætning; mener endvidere, at det bør defineres så præcist som muligt i betragtning af de forskellige mulige fortolkninger;

11. kan derfor tilslutte sig de syv hovedemner, som det foreslås at medtage i den reviderede strategi for bæredygtig udvikling (klimaændring og ren energi, folkesundhed, social eksklusion, demografi og migration, forvaltning af naturressourcer, bæredygtig transport, globale udfordringer i forbindelse med fattigdom og udvikling);

12. kræver, at Kommissionen tager målene op til revision for at sikre det størst mulige ambitionsniveau og samtidig sikre, at målene er kvantificerbare og specifikke, så der kan foretages så præcis og detaljeret en evaluering af fremskridtene som muligt;

13. fremhæver, at det i lyset af det ambitiøse mål om at reducere tabet af biodiversitet i EU og på verdensplan inden 2010 er vigtigt at behandle folkesundhedsspørgsmål og beskytte biodiversiteten og foreslår, at disse aspekter enten tilføjes som et nyt hovedemne i strategien for bæredygtig udvikling eller i det mindste får en særlig placering inden for specifikke afsnit om sundhed og forvaltning af naturressourcerne;

14. påpeger vigtigheden af ligestilling mellem mænd og kvinder i forbindelse med bæredygtig udvikling; understreger, at de fælles mål i Lissabon-strategien og strategien for en bæredygtig udvikling ikke kan nås, uden at spørgsmålet om uligheden og en bedre udnyttelse af både mænds og kvinders potentiale tages op; fastslår derfor, at social inklusion skal forstås i begrebets bredest mulige betydning med inddragelse af kønsdimensionen;

15. mener derfor, at enten bør et begrænset antal mellemfristede eller langsigtede mål bekræftes på ny eller defineres, og at de bør tage udgangspunkt i forsigtighedsprincippet og være ambitiøse og realistiske, ligesom de skal anvendes korrekt og systematisk og overvåges; mener, at disse mål navnlig bør omhandle de nuværende negative tendenser i forbindelse med arealanvendelse, transport, klimaændringer, fiskeri, brugen af fossile brændstoffer og svindende biodiversitet, ligesom det bør tilstræbes at tilskynde til skift til andre transportformer, afkobling af transportbehovet fra den økonomiske vækst og begrænsninger af udslippet af drivhusgasser i tråd med højst + 2°C opvarmning i sammenligning med niveauet før industrialiseringen;

16. udtrykker sin tilfredshed med, at det nu foreslås at lægge vægten på at måle ressourceeffektiviteten ved at føre regnskab med naturressourcerne; foreslår, at der gøres en særlig indsats for nøje at overvåge EU's økologiske fingeraftryk i verden ved at analysere de virkninger for miljøet, som skyldes forbrug og produktion, og at det bør være et mål systematisk at begrænse EU's fingeraftryk;

17. hilser desuden Kommissionens forslag om et europæisk år om bekæmpelse af fattigdom og social eksklusion velkomment; opfordrer Kommissionen til at foreslå mere specifikke initiativer og effektive gennemførelsesforanstaltning for at sikre, at der gøres reelle fremskridt; henviser som et eksempel herpå til Kommissionens initiativ om at analysere konsekvenserne af et aldrende samfund, hvor det tilstræbes at finde frem til konkrete løsninger, der tager udgangspunkt i inddragelse af forskellige beslutningstagende niveauer i Den Europæiske Union og i civilsamfundet;

Forbedring af vækstens kvalitet som en forudsætning for strategien for bæredygtig udvikling

18. mener, at den vægt, der tillægges BNP ved målingen af samfundets fremskridt bør modificeres ved, at der i samme grad tages hensyn til vækstens kvalitative aspekter, idet dette er en forudsætning for bæredygtig udvikling; mener derfor, at der må opnås enighed om et begrænset antal nøgleindikatorer, som skal forelægges og drøftes bredt i forbindelse med den årlige revision af strategien for bæredygtig udvikling; mener, at disse indikatorer bør vedrøre de fundamentale aspekter af livskvaliteten og gøre det muligt at foretage kvantitative og omgående evalueringer af sundhed (sundhedsplejens kvalitet og udbredelse, forventet levetid, børnedødelighed m.m.), bevidsthed (uddannelse og kultur, adgang til informations- og kommunikationsteknologi osv.) og miljøkvalitet (luft- og vandforurening osv.);

19. opfordrer til en yderligere udbygning af den europæiske sociale model og til, at medlemsstaterne anmodes om på grundlag af denne model at gøre en indsats for at imødegå de ikke-bæredygtige tendenser til fattigdom, social eksklusion og konsekvenserne af et aldrende samfund; mener, at der i dette øjemed bør udarbejdes indikatorer for den sociale situation, som efterfølgende skulle indgå i bæredygtighedsundersøgelserne; pointerer, at Europa har behov for en makroøkonomisk ramme for at understøtte en bæredygtig udvikling ved at øge den interne miljøvenlige efterspørgsel, beskæftigelsen og den sociale samhørighed;

20. finder, at en bæredygtig udvikling snarere bør betragtes som en økonomisk mulighed end begrænsning, og som en ansporing til teknologiske fornyelser og investeringer; opfordrer derfor Kommissionen til at sikre en effektiv koordinering af EU's vækststrategier, der både skal omfatte informations- og kommunikationsteknologierne og ressourceeffektive teknologier med henblik på at opnå en bæredygtig udvikling og "intelligent vækst" både i og uden for EU;

21. mener, at et samfund, som bygger på viden, bevidsthed og deltagelse samt social inklusion bør fremmes ud over, hvad der er fastsat i Lissabon-strategien; mener, at dette vil være udtryk for et samfund præget af højere kvalitet og et samfund, som ved udvidet støtte til informations- og kommunikationsteknologierne kan reducere efterspørgslen efter energi og andre naturressourcer;

En bedre forvaltning af forvaltningen af bæredygtigheden på nationalt og internationalt plan og på EU-plan

22. mener, at strategien for bæredygtig udvikling forudsætter en systematisk kontrol, hvis den skal kunne gennemføres korrekt;

23. beslutter at gennemføre regelmæssige drøftelser på plenarsamlinger om målene i strategien for bæredygtig udvikling, der skal bygge på bidrag fra alle de relevante udvalg, Parlamentet i god tid kan fremsætte sine synspunkter om fremskridtene og prioriteringerne for strategien for bæredygtig udvikling, og der fuldt ud kan tages hensyn til dem, når Det Europæiske Råd tager strategien op til revision; mener desuden, at Europa-Parlamentet bør gennemføre regelmæssige dialoger med medlemsstaternes nationale parlamenter og parlamenterne i de konstitutionelle regioner på et alment eller bilateralt niveau for at undersøge bedste praksis vedrørende bæredygtig udvikling og for at udveksle erfaringer om den europæiske og den nationale gennemførelse af strategien for bæredygtig udvikling;

24. fremhæver betydningen af nationale strategier for bæredygtig udvikling i de enkelte EU-medlemsstater og behovet for udveksling af bedste praksis mellem dem; understreger endvidere behovet for en indsats for strategien på regionalt og lokalt niveau og på den enkelte borgers niveau med en styrkelse af uddannelse, inddragelse og borgernes bevidsthed om principperne for bæredygtig udvikling;

25. mener, at statusopgørelser i forbindelse med bæredygtighed bør være et vigtigt element i EU's nye foranstaltninger og efterfølgende overvågning af gennemførelsen;

26. mener, at indsatsen på EU-plan bør suppleres med en indsats på internationalt plan for at tilskynde fremme af en bæredygtig udvikling i hele verden, ikke mindst i de lande, hvor der sker en hastig udvikling, for at fremme den økonomiske vækst og begrænse fattigdommen, samtidig med at sparsomme ressourcer skånes, og det globale miljø beskyttes;

27. opfordrer derfor til en mere systematisk overvågning af fremskridtene hen imod opfyldelse af målene fra Johannesburg og af millenniumudviklingsmålene;

28. anerkender, at udviklingslandene ved udviklingen af deres økonomier ikke må gentage de fejltagelser med hensyn til forurening, som industrilandene har begået; opfordrer desuden til at integrere principperne om bæredygtighed i EU's udviklingssamarbejde og til en egentlig finansiering af hensyn til de globale udfordringer og behov på miljøområdet;

Supplerende foranstaltninger

29. understreger behovet for supplerende foranstaltninger som bæredygtige foranstaltninger på skatte- og afgiftsområdet og offentlige indkøb samt behovet for hurtigst muligt at afskaffe offentlige tilskud på en lang række områder, især inden for energi og landbrug; mener, at bæredygtighed ikke kan opnås uden at omlægge skattebyrden fra arbejde til ressourcebrug og forurening;

30. fremhæver den betydning, som programmer for udvikling af landdistrikter (både traditionelt og biologisk landbrug) har, eftersom kun økonomisk og miljømæssigt bæredygtige landbrugsområder kan vende tendensen til affolkning af landdistrikterne og således opretholde væsentlige infrastrukturer; opfordrer til, at der gøres en særlig forskningsindsats vedrørende de mulige ændringer af klimaændringerne for adgangen til vand og jordbundens kvalitet i Middelhavsområdet;

31. understreger den vigtige rolle, som videnskab og innovation spiller i forbindelse med de mange udfordringer, der er beskrevet i strategien for bæredygtig udvikling, heriblandt konkurenceevnen; beklager, at den offentlige sektors støtte til energiforskning er blevet drastisk reduceret i EU og dens medlemsstater, og opfordrer til en væsentlig forhøjelse af støtten til vedvarende energi og energieffektivitet;

32. konstaterer, at beskyttelse af klimaet og nødvendigheden af at gøre en ende på afhængigheden af fossile brændstoffer er de højeste prioriteringer for EU, og at dette ikke blot kræver en ambitiøs indsats i selve EU, men også forudsætter en betydelig økonomisk støtte for at stimulere investeringer i energieffektivitet og teknologier med anvendelse af kul med lavt kulstofindhold; understreger betydningen af energibesparelser som den mest betydningsfulde energikilde i Europa, som ikke har nogen negativ indvirkning på miljøet;

33. mener, at målsætningerne i strategien for bæredygtig udvikling må afspejles i anvendelsen af EU's budget fra 2007-2013 og bidrage til at opstille en dagsorden for den generelle revision af EU's budget i 2008/2009; glæder sig på denne baggrund over, at det i forslaget til Rådets forordning om generelle bestemmelser for Den Europæiske Regionaludviklingsfond, Den Europæiske Socialfond og Samhørighedsfonden (KOM(2004)0492) udtrykkeligt fastslås, at målene for fondene skal nås som led i en bæredygtig udvikling, men beklager, at øremærkningen af den bistand, som fondene delvist finansierer, ikke er i overensstemmelse med strategien for bæredygtig udvikling, og mener, at dette bør tages op til revision;

34. understreger endelig, at foranstaltningerne til fordel for bæredygtig udvikling ikke kun bør vurderes ud fra omkostningerne på kort sigt, men også ud fra deres langsigtede fordele, og at omkostningerne ved passivitet også bør medregnes fuldt ud;

*

* *

35. pålægger sin formand at sende denne beslutning til Rådet og Kommissionen.

--------------------------------------------------